GJYKATA EVROPIANE E TË DREJTAVE TË NJERIUT

SEKSIONI I TRETË

**VENDIM**

*Kërkesa nr. 26512/12*

**ILIR BEQJA KUNDËR SHQIPËRISË**

Gjykata Evropiane e të Drejtave të Njeriut (Seksioni i Tretë), e mbledhur më 23 shtator 2021, si një Komision i përbërë nga:

Dmitry Dedov, *kryetar,*

Peeter Roosma,

Andres Zünd, *gjyqtarë,*

dhe Viktoriya Maradudina, *zëvendëssekretare e përkohshme e Seksionit,*

Për sa i përket kërkesës së mësipërme dorëzuar në datë 5 prill 2012,

Pasi diskutoi, vendos si më poshtë:

FAKTET DHE PROCEDURA

Kërkuesi, z. Ilir Beqja, ka lindur në Tiranë.

Kërkuesi u përfaqësua nga z. A. Hajdari, një avokat i cili e ushtron aktivitetin e tij në Tiranë.

Ankesa e kërkuesit për një shkelje të nenit 3 të protokollit nr. 1 të Konventës, për shkak të diskualifikimit të tij për mbajtjen e mandatit parlamentar, iu komunikua Qeverisë Shqiptare (“Qeveria”).

Me anë të shkresave të datës 20 nëntor dhe 15 dhjetor 2020, vërejtjet e Qeverisë me shkrim, në shqip dhe në anglisht, iu dërguan përfaqësuesit të kërkuesit, me anë të Shërbimit të Komunikimeve Elektronike të Gjykatës (*eComms*), i cili u ftua që deri më 4 janar 2021 të paraqiste me shkrim çdo vërejtje që dëshironte të bënte si përgjigje në emër të kërkuesit, së bashku me pretendimet për kompensim të drejtë. Nuk është dërguar asnjë përgjigje, edhe pse përfaqësuesi i kërkuesit i shkarkoi shkresat më 7 dhjetor 2020, dhe 5 janar 2021, respektivisht.

Me anë të një shkrese të datës 4 shkurt 2021, përfaqësuesi i kërkuesit u bë me dije se mosdorëzimi i një përgjigjeje mund të rezultonte në përjashtimin e kërkesës sipas nenit 37§1 (a) të Konventës. Përfaqësuesi i kërkuesit e shkarkoi shkresën më 8 shkurt 2021, dhe më pas më 11 shkurt, 17 maj, 8 qershor dhe 29 korrik 2021. Megjithatë, nuk erdhi asnjë përgjigje. Ai nuk ka kërkuar të kontaktojë Gjykatën për të raportuar për ndonjë çështje teknike, ose për ndonjë çështje tjetër.

LIGJI

Për sa më sipër, dhe në mungesë të rrethanave të veçanta në lidhje me respektimin e të drejtave të garantuara nga Konventa dhe Protokollet në të, Gjykata, në mbështetje të nenit 37§1(a) të Konventës, gjykon se nuk justifikohet që të vijohet më tej me shqyrtimin e kërkesës,

Për këtë arsye, Gjykata, në mënyrë unanime,

*Vendos* ta përjashtojë kërkesën nga lista e saj e çështjeve.

Hartuar në anglisht dhe njoftuar me shkrim, më 14 tetor 2021.

|  |  |
| --- | --- |
| **Viktoriya Maradudina**  ZËVENDËSSEKRETARE E PËRKOHSHME | **Dmitry Dedov**  KRYETAR |